钦定古今图书集成/理学汇编/字学典/第047卷 > 《姜夔续书谱》 > 《真书》
## 钦定古今图书集成/理学汇编/字学典/第047卷 > 《姜夔续书谱》 > 《真书》

“真书以平正为善”，此世俗之论，唐人之失也。古今真
书之神妙，无出锺元常，其次则王逸少。今观二家之
书，皆潇洒纵横，何拘平正？良由唐人以书判取士，而士大夫字书，类有科举习气，颜鲁公作《干禄字书》，是
其证也。矧！欧、虞、颜、柳前后相望，故唐人下笔应规入
矩，无复魏、晋飘逸之气。且字之长短、大小，斜正疏密，
天然不齐，孰能一之？谓如“东”字之长、“西”字之短、“口”字
之小、“体”字之大、“朋”字之斜、“党”字之正、“千”字之“疏”，“万”字
之密。画多者宜瘦，少画者宜肥。魏晋书法之高，良由
各尽字之真态，不以私意参之耳。或者专喜方正，极
意欧、颜；或者惟务匀圆，专师虞、永；或谓体须稍扁，则
自然平正，此又有徐会稽之病；或云“欲其萧散，则自
不尘俗。”此又有王子敬之风，岂足以尽书法之美哉！
真书用笔，自有八法。吾尝采古人字列之以为图，今
略言其指点者，字之眉目，全藉顾盻精神，有向有背，
随字异形。横直画者，字之骨体，欲其坚正匀净，有起
有止，所贵长短合宜，结束坚实。〈音瞥〉《乀》。〈音拂〉者，字之手
足，伸缩异度，变化多端，要如鱼翼鸟翅，有翩翩自得
之状。挑剔者，字之步履欲其沉实。晋人挑剔，或带
斜拂，或横引向外。至颜、柳始正锋为之正锋，则无飘
逸之气。转折者，方圆之法，真多用折，草多用转。折欲
少驻，驻则有力，转不欲滞，滞则不遒。然而真以转而
后遒，草以折而后劲，不可不知也。悬针者，笔欲极正，
自上而下，端若引绳，若垂而复缩，谓之垂露。故翟伯
寿问于《米老》曰：“书法当何如？”米老曰：“无垂不缩，无往
不收。此必至精至熟，然后能之。”古人遗墨，得其一点
一画，皆昭然绝异者，以其用笔精妙故也。大令以来，
用笔多尖，一字之间长短相补，斜正相拄，肥瘦相混，
求妍媚于成体之后，至今尤甚焉。